दिल्ली के हजारों फैक्ट्री मालिकों को मिलेगी ब्याज दरों में छूट, AAP सरकार ने किया एलान
दिल्ली सरकार ग्राउंड रेंट लीज रेंट कंपोजिशन चार्ज और कंस्ट्रक्शन में देरी होने पर लगने वाले चार्ज आदि नहीं अदा कर पाने वाले फैक्ट्री मालिकों का ब्याज घटाने जा रही है।
नई दिल्ली [नेमिष हेमंत]। आम आदमी पार्टी सरकार ने दिल्ली के हजारों फैक्ट्री मालिकों को बड़ी राहत देते हुए ब्याज दरों में छूट का एलान किया है। इसी के साथ एमनेस्टी स्कीम से हजारों फैक्ट्री मालिकों को जबरदस्त फायदा होगा। राष्ट्रीय राजधानी दिल्ली में अर्थव्यवस्था को पटरी पर लाने के मकसद से शुक्रवार को दिल्ली के उद्योग मंत्री सत्येंद्र जैन ने दिल्ली सचिवालय में दिल्ली के फैक्ट्री मालिकों से मुलाकात की। इस मुलाकात के दौरान फैक्ट्री मालिकों ने अपनी परेशानियों से उद्योग मंत्री को अवगत कराया।
इस अवसर पर उपस्थित आम आदमी पार्टी ट्रेड विंग के संयोजक बृजेश गोयल ने बताया की बैठक में उद्योग मंत्री सत्येंद्र जैन ने फैक्ट्री मालिकों को बताया कि दिल्ली सरकार ग्राउंड रेंट, लीज रेंट, कंपोजिशन चार्ज और कंस्ट्रक्शन में देरी होने पर लगने वाले चार्ज आदि नहीं अदा कर पाने वाले फैक्ट्री मालिकों का ब्याज घटा रही है।
अब तक इन पर 18 फीसद की दर ब्याज लगता था, जिसे दिल्ली सरकार ने घटाकर 10 फीसद कर दिया है। वहीं, डीडीए भी इन सभी चार्ज में देरी होने पर 14 फीसद की दर से ब्याज वसूलता है, इस लिहाज से दिल्ली सरकार का यह निर्णय स्वागत योग्य है, यह निर्णय दिल्ली के सभी फैक्ट्री मालिकों पर लागू होगा।
इसके अलावा दिल्ली की आम आदमी पार्टी सरकार औद्योगिक क्षेत्रों के लिए एक एमनेस्टी स्कीम भी लेकर आई है। इस एमनेस्टी स्कीम के तहत अगर फैक्ट्री मालिक ग्राउंड रेंट को लेकर बकाया राशि 60 दिन में जमा कराते हैं तो उन्हें 50 फीसद तक छूट मिल जाएगी।
बृजेश गोयल ने बताया कि इन दोनों निर्णयों से दिल्ली के हजारों फैक्ट्री मालिकों को काफी राहत मिलेगी, क्योंकि हजारों फैक्ट्री मालिकों के पुराने केस लंबित पड़े हैं। अब इस कारण से पुराने पेंडिंग केसों का जल्दी से निपटारा हो सकेगा। इन निर्णयों से लगभग 20,000 फैक्ट्री मालिकों को फायदा होगा।
इसके अलावा मीटिंग में फैक्ट्री मालिकों ने इंडस्ट्रियल एरिया को लीज होल्ड से फ्री होल्ड करने, लाॅकडाउन के दौरान बिजली के फिक्स चार्ज में छूट और साथ ही सर्कल रेट की विसंगतियों को दूर करने की भी डिमांड की ।
इस मीटिंग में सुधीर जैन, प्रकाश चंद जैन, राजीव गोयल, आशीष गर्ग, अशोक गोयल, नवीन सिंघल, रवि सूट, विशाल सिन्हा आदि फैक्ट्री मालिकों ने हिस्सा लिया।
Coronavirus: निश्चिंत रहें पूरी तरह सुरक्षित है आपका अखबार, पढ़ें- विशेषज्ञों की राय व देखें- वीडियो
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva